*****

ΚΑΝΟΝΙΣΜΟΣ (ΕΟΚ) αριθ. 2991/81 ΤΟΥ ΣΥΜΒΟΥΛΙΟΥ

της 19ης Οκτωβρίου 1981

περί τροποποιήσεως του κανονισμού (ΕΟΚ) αριθ. 458/80 περί αναδιαρθρώσεως των αμπελώνων στα πλαίσια συλλογικών δραστηριοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επι- τροπής (3),

Εκτιμώντας:

ότι, όπως προκύπτει από τα άρθρα 2 και 5 του κανονισμού (ΕΟΚ) αριθ. 458/80 (4), η πραγματοποίηση σχεδίου αναδιαρθρώσεως περιλαμβάνει την αναφύτευση και την τυχόν, μέσα στα επιτρεπόμενα όρια, νέα φύτευση του συνόλου των αμπελουργικών εκτάσεων που καλύπτονται από το σχέδιο· ότι, εν τούτοις, σε ορισμένες περιπτώσεις που η ισχύουσα διαρθρωτική κατάσταση το επιτρέπει, ο στόχος μιας αναδιαρθρωτικής ενέργειας επιτυγχάνεται και όταν μόνο ένα τμήμα των αμπελουργικών αυτών επιφανειών αναφυτευθεί ή γίνουν νέες φυτεύσεις· ότι, προκειμένου να είναι αποτελεσματικότερη η εφαρμογή του μέτρου, πρέπει να ληφθεί υπόψη αυτή η δυνατότητα και να τροποποιηθούν, κατά συνέπεια, οι εν λόγω διατάξεις· ότι, για τους ίδιους λόγους, θα πρέπει να είναι περισσότερο εύκαμπτες οι προϋποθέσεις που απαιτούνται για τα σχέδια τα οποία αναφέρονται στους αμπελώνες που προορίζονται για την παραγωγή επιτραπέζιου οίνου και οι οποίοι κείνται στις ορεινές περιοχές, κατά την έννοια της οδηγίας 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες μειονεκτικές περιοχές (5), όπως τροποποιήθηκε τελευταία από την οδηγία 80/666/ ΕΟΚ (6)· για να επιταχυνθούν οι ενέργειες αναδιαρθρώσεως των αμπελώνων, πρέπει να καθορισθεί προθεσμία εντός της οποίας θα πρέπει να πραγματοποιηθεί το σχέδιο αναδιαρθρώσεως, προβλεπομένης συγχρόνως της δυνατότητας παρεκκλίσεως για να αποφευχθούν περιπτώσεις υπερβολικής αυστηρότητας·

ότι πρέπει να γίνουν οι προσαρμογές που έχουν καταστεί αναγκαίες λόγω της προσχωρήσεως της Ελλάδος στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 458/80 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

1. Κατά την έννοια του παρόντος κανονισμού, ως σχέδιο συλλογικών δραστηριοτήτων αναδιαρθρώσεως των αμπελώνων νοείται κάθε σχέδιο που περιλαμβάνει αναφυτεύσεις αμπέλων, το οποίο πραγματοποιείται από κατόχους γεωργικών εκμεταλλεύσεων στο πλαίσιο δεσμευτικής συμβάσεως που έχει συναφθεί μεταξύ αυτών των κατόχων εκμεταλλεύσεων.

Πάντως, το σχέδιο μπορεί να περιλάβει και νέες φυτεύσεις, εάν είναι τεχνικά απαραίτητες για την αύξηση της αποτελεσματικότητας των μέτρων αναδιαρθρώσεως και εάν είναι σύμφωνες με τις διατάξεις των άρθρων 30, 30β, 30γ και 30ε του κανονισμού (ΕΟΚ) αριθ. 337/79.

Αυτές οι νέες φυτεύσεις δεν πρέπει να υπερβαίνουν:

- το 10 % της αναφυτευόμενης και νεοφυτευόμενης εκτάσεως που προορίζεται για την παραγωγή v.q.p.r.d.,

- το 10 % της αναφυτευόμενης και νεοφυτευόμενης εκτάσεως που προορίζεται για την παραγωγή επιτραπέζιων οίνων.

2. Οι συναφθείσες μεταξύ κατόχων γεωργικών εκμεταλλεύσεων συμβάσεις, οι οποίες προβλέπονται στην παράγραφο 1, αναφέρονται τόσο στις προϋποθέσεις φυτεύσεως των αμπελώνων όσο και σε αυτές των συναφών εργασιών, εξασφαλίζοντας, ιδίως, την ορθολογική οργάνωση της εργασίας και της χρησιμοποιήσεως μηχανημάτων.

3. Το σχέδιο συλλογικών δραστηριοτήτων αναδιαρθρώσεως πρέπει να καλύπτει:

α) για τους αμπελώνες που προορίζονται για την παραγωγή:

- v.q.p.r.d.,

- επιτραπέζιων οίνων και οι οποίες κείνται στις ορεινές περιοχές που αναφέρονται στο άρθρο 3 παράγραφος 3 της οδηγίας 75/268/ΕΟΚ,

ελάχιστη έκταση αναδιαρθρωμένου αμπελώνα που να εξασφαλίζει την πραγματοποίηση των στόχων του άρθρου 3·

β) για τους άλλους αμπελώνες που προορίζονται για την παραγωγή επιτραπέζιων οίνων, έκταση αμπελώνων όχι μικρότερη από 100 εκτάρια, σύμφωνα με σχέδιο αναδιαρθρώσεως που καταρτίζεται για το σύνολο του αναδιαρθρωμένου αμπελώνα αποτελουμένου από αμπελοτεμάχια το καθένα των οποίων έχει έκταση τουλάχιστον ίση, καταρχήν, με 2 εκτάρια.

Πάντως, στο μέτρο που οι σχετικές με το σχέδιο φυσικές συνθήκες παραγωγής δεν επιτρέπουν τη διαμόρφωση εκτάσεων ελάχιστου μεγέθους 2 εκταρίων, το τμήμα της αμπελουργικής εκτάσεως που δεν ανταποκρίνεται σ' αυτό το κριτήριο δεν μπορεί να υπερβαίνει το 30 % της αναδιαρθρωμένης αμπελουργικής εκτάσεως.

4. Κατά την έννοια του παρόντος κανονισμού, ως αναφύτευση ή νέα φύτευση νοείται κάθε φύτευση αμπέλου που πραγματοποιείται σύμφωνα με τον αντίστοιχο ορισμό που αναφέρεται στο παράρτημα IV α του κανονισμού (ΕΟΚ) αριθ. 337/79.

5. Οι διατάξεις των παραγράφων 1 και 4 σχετικά με τη φύτευση αμπέλων εφαρμόζονται εξίσου στις ενέργειες αναδιαρθρώσεως που διεξάγονται στο πλαίσιο της οδηγίας 78/627/ΕΟΚ.»

2. Στο άρθρο 4 προστίθεται το ακόλουθο εδάφιο:

«Οι ενέργειες αναφυτεύσεως και νέας φυτεύσεως πρέπει να πραγματοποιούνται εντός προθεσμίας 10 ετών από της ημερομηνίας αποδοχής του σχεδίου από την Επιτροπή. Πάντως, για να αποφευχθεί υπερβολική αυστηρότητα σε μεμονωμένες περιπτώσεις, η Επιτροπή δύναται να αποφασίσει την παράταση αυτής της προθεσμίας σύμφωνα με τη διαδικασία που προβλέπεται στο άρθρο 12.»

3. Το άρθρο 5 αντικαθίσταται από το ακόλουθο κείμενο:

«Άρθρο 5

1. Η ενίσχυση για την αναδιάρθρωση αμπελώνων παρέχεται υπό μορφή πριμοδοτήσεως ανά εκτάριο αναφυτευμένου ή νεοφυτευμένου αμπελώνα.

2. Το Κράτος μέλος καθορίζει το ύψος αυτής της πριμοδοτήσεως σε ποσό μεταξύ 2 418 και 3 022 ECU ανά εκτάριο αναφυτευμένου ή νεοφυτευμένου αμπελώνα, ανάλογα με τη διαρθρωτική κατάσταση και τη δαπάνη των εργασιών των σχετικών με την αναδιάρθρωση του αμπελώνα.

Πάντως, προκειμένου να ληφθούν υπόψη οι ιδιαίτερες συνθήκες, τα Κράτη μέλη μπορούν να υπερβούν το ανώτατο όριο που προβλέπεται στο πρώτο εδάφιο.

Για τις νέες φυτεύσεις το επιλέξιμο ποσό δεν δύναται να υπερβαίνει τις 2 418 ECU ανά εκτάριο αμπελώνα.»

4. Το άρθρο 8 αντικαθίσταται από το ακόλουθο κείμενο:

«Άρθρο 8

1. Εκτός από τη συμπληρωματική πριμοδότηση που χορηγείται κατ ' εφαρμογή του άρθρου 5 παράγραφος 2 εδάφιο δεύτερο, είναι επιλέξιμες από το Ταμείο, Τμήμα Προσανατολισμού, οι δαπάνες που πραγματοποιήθηκαν από τα Κράτη μέλη στα πλαίσια της δραστηριότητας που προβλέπεται στον παρόντα κανονισμό και αφορούν τα σχέδια που έχουν εγκριθεί, σύμφωνα με το άρθρο 7, μέχρι ανώτατου ορίου 240 600 εκταρίων αναφυτευμένου ή νεοφυτευμένου αμπελώνα.

2. Το Ταμείο, Τμήμα Προσανατολισμού, αποδίδει στα Κράτη μέλη 30 % των επιλεξίμων δαπανών.»

5. Στο άρθρο 9 παράγραφος 2, το ποσό των «175,7 εκατομμυρίων ευρωπαϊκών λογιστικών μονάδων» αντικαθίσταται από αυτό των « 188,9 εκατομμυρίων ECU».

6. Στο άρθρο 11 παράγραφος 1, το πρώτο εδάφιο αντικαθίσταται από το ακόλουθο κείμενο:

«1. Με την επιφύλαξη του άρθρου 8 του κανονισμού (ΕΟΚ) αριθ. 729/70, τα Κράτη μέλη λαμβάνουν, σύμφωνα με τις εθνικές νομοθετικές, κανονιστικές και διοικητικές διατάξεις, τα μέτρα που είναι αναγκαία για την επανάκτηση των ποσών που κατέβαλαν, στην περίπτωση κατά την οποία δεν τηρήθηκαν οι όροι που αναφέρονται στο άρθρο 2.»

7. Στο άρθρο 12 παράγραφος 2, οι όροι «σαράντα μιας ψήφων» αντικαθίστανται από τους όρους «σαράντα πέντε ψήφων».

8. Στο άρθρο 13 παράγραφος 1, η τρίτη περίπτωση αντικαθίσταται από το ακόλουθο κείμενο:

«- του παρόντος κανονισμού και της οδηγίας 78/627/ΕΟΚ για την εφαρμογή μέτρων αναδιαρθρώσεως στα πλαίσια συλλογικών δραστηριοτήτων.»

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1980, εκτός από το άρθρο 1 σημείο 7 που εφαρμόζεται από την 1η Ιανουαρίου 1981. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 19 Οκτωβρίου 1981.

Για το Συμβούλιο

Ο Πρόεδρος

P. WALKER

(1) ΕΕ αριθ. C 98 της 30. 4. 1981, σ. 3.

(2) Γνώμη που διατυπώθηκε στις 16. 10. 1981 (δεν έχει δημοσιευθεί ακόμη στην Επίσημη Εφημερίδα).

(3) ΕΕ αριθ. C 189 της 30. 7. 1981, σ. 37.

(4) ΕΕ αριθ. L 57 της 29. 2. 1980, σ. 27.

(5) ΕΕ αριθ. L 128 της 19. 5. 1975, σ. 1.

(6) ΕΕ αριθ. L 180 της 14. 7. 1980, σ. 34.